**ВЕЋУ ЦЕНТРА ЗА СТРАНЕ ЈЕЗИКЕ ФИЛОЗОФСКОГ ФАКУЛТЕТА У НИШУ**

**НАУЧНО-НАСТАВНОМ ВЕЋУ ФИЛОЗОФСКОГ ФАКУЛТЕТА У НИШУ**

**Предмет:** Рецензија рукописа уџбеника *English in Higher Education Administration – Elementary Course*, доц. др Јасмине Ђорђевић, проф. др Савке Благојевић и проф. др Биљане Мишић Илић

На основу Одлуке о именовању рецензената за давање стручне оцене бр. 176/1-14-2-01 од 25. маја 2016. године, коју је донело Научно-наставно веће Филозофског факултета Универзитета у Нишу, именован сам за рецензента рукописа уџбеника *English in Higher Education Administration – Elementary Course*, ауторки доц. др Јасмине Ђорђевић, проф. др Савке Благојевић и проф. др Биљане Мишић Илић.

Након увида у дати рукопис, са задовољством достављам следећу стручну оцену датог рукописа.

Рукописа уџбеника *English in Higher Education Administration – Elementary Course* проистекао је из рада ауторки на ТЕМПУС пројекту *Fostering University Support Services and Procedures for Full Participation in the European Higher Education Area (FUSE)* – *Јачање универзитетских служби и процедура за потпуније учешће високошколских институција у Србији у европском простору високог образовања*. Рукопис има 121 страну, и садржи Предговор (стр. 5 и 6), осам практично оријентисаних наставних јединица посвећених темама релевантним за овакав уџбеник (стр. 7 - 78), и то: опис радног места, први контакт са страним студентима, студентски живот на факултету, помоћ страним студентима током њиховог боравка у Србији, функционисање факултета и универзитета, финансијско администрирање и правно администрирање. У оквиру сваке од наведених тема обрађују се релевантне граматичке јединице и лексика. Након сваке друге наставне јединице обрађују се релевантни аспекти комуникативне компетенције и даје могућност за утврђивање стечених знања и вештина и њихово даље унапређење. Рукопис садржи пет додатака, и то: додатне материјале за вежбу (стр. 79 – 86), граматичка објашњења (87 – 106), списак најчешћих неправилних глагола (стр. 107 – 108), транскрипт аудио записа који су дати на компакт-диску који је саставни део рукописа (стр. 109 – 115), те глосар најважнијих термина на српском и енглеском из области администрирања у високом образовању и њихову дефиницију на енглеском језику (стр. 116 – 121).

Основни циљ уџбеника је пружи систематичан материјал на основу кога би се административно особље на високошколским институцијама у Србији оспособило да стекне основна знања и вештине из области употребе енглеског језика управо у свом делокругу рада, што је од изузетног значаја у светлу растућег броја како страних студената, тако и наставног и ненаставног особља са страних високошколских институција, који на високошколске институције у Србији долазе у све већем броју, а у складу са научном и образовном политиком и у Србији и у иностранству.

У том смислу, овај рукопис је релевантан из више разлога. Прво, он попуњава значајну празнину у педагошкој пракси везаној за енглески језик, односно може да помогне да се административно особље на високошколским институцијама у Србији оспособи да на компетентнији начин комуницира са студентима, академским особљем и својим колегиницама и колегама – члановима административног особља са страних високошколских институција, управо у оквиру саме области свог рада. Друго, дати рукопис се може користити како у оквиру самосталног курса посвећеног пре свега административном особљу, тако и као део ширег курса из енглеског језика. И треће, иако је дати рукопис намењен пре свега административном особљу на високошколским институцијама у Србији, он се потенцијално може користити и као модел за сличне курсеве у другим земљама у којима се енглески језик не користи као примарни, у смислу што би се овде дати материјал могао модификовати како би се прилагодио специфичним потребама дате циљне групе у другим земљама.

На основу свега поменутог, са задовољством препоручујем да се рукопис уџбеника *English in Higher Education Administration – Elementary Course*, доц. др Јасмине Ђорђевић, проф. др Савке Благојевић и проф. др Биљане Мишић Илић објави.

У Нишу, 9. јуна 2016. године \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Владан Павловић

Филозофски факултет

Универзитет у Нишу