РЕЦЕНЗИЈА

Зборника: ИСТОРИЈА ИДЕЈА И ПРОМИШЉАЊЕ САВРЕМЕНОГ СВЕТА

Са великим задовољством сам читао књиге професора Љубинка Милосављевића: *Под/стицање слободе*, *Путовође и смерови* и *Куда и како*. Античку и Средњовековну мисао о друштву читао сам код Лукића и Колаковића – као *Историју политичких доктрина.* Требало би прочитати све Милосављевићеве књиге, неке и по више пута. Са таквим осећањем и задовољством прихватио сам да напишем скромну рецензију за зборник о научном опусу овог изузетног и честитог српског научника, професора и писца.

С обзиром да је реч о веома успешном зборнику о делу Љубинка Милосављевића - јер га чине радови аутора који врло добро познају његово мултидисциплинарно постигнуће - сматрам да је најбољи начин, да као рецензент представим овај зборник и са задовољством препоручим његово публиковање, тај што ћу у најкраћим цртама изнети шта аутори мисле о делу професора Милосављевића.

Зборник радова **Историја идеја и промишљање савременог света**, посвећен професору Љубинку Милосављевићу, подељен је у два дела, први садржи 20 текстова еминентних српских аутора: филозофа, социолога, политиколога, филолога и других мислилаца који презентују и вреднују стваралачки опус и научни, књижевни и педагошки домет овог врсног истраживача и професора; други део чине радови шест аутора који нису непосредно повезани са делом Љубинка Милосављевића, али су њиме потакнути и уприличени овим поводом.

У првом делу, под насловом ***Филозофско-социолошка разматрања Љубинка Милосављевића***, расправљане су теме из области историје социјалних теорија, односа традиционалних и модерних друштвених образаца , завичајног, националног и глобалног, промене у савременом друштву и његова будућност, последице транзиције у Србији и будућност српског народа, питање његовог националног идентитета, улога идеја у друштву и друга питања.

По сновном образовању филозоф, који је магистрирао и докторирао из области социологије, професор Милосављевић је предавао више предмета и на више департмана: Историју социјалних теорија, Социологију сазнања, Етнокултуру Срба, Филозофију историје, Увод у филозофију и Етику. Објавио је 13 књига (монографија и уџбеника) и 135 текстова у научним часописима и зборницима радова. Поред филозофских и социолошких радова писао је и текстове о књижевности, а и сам је написао неколико књижевних дела.

Већина аутора у збронику расправљали су поједине теме – књиге професора Милосављевића, у зависности од интересовања и актуелности теме, а неки од њих (Љубиша Митровић) дали су осврт на целокупно дело аутора. „Његове студије“- пише Митровић – „(десетак књига/монографија и преко 100 библиографских јединица) представљају праве медаљоне о одређеним личностима и њиховим идејама. Оне се лако ишчитавају, и обогаћују сваког ко их чита. Следећи етику позива филозофа и социолога Љубинко Милосављевић се увек питао за људски , хуманистички смисао порука појединих аутора трагајући за континуитетом у развоју појединих идеја, концепција, учења“. Митровић указује да Милосављевић понајчешће у анализи и интерпретацији комбинује филозофско-херменеутички приступ и биографски метод, што читаоца магнетски привлачи да настави да истражује и открива. Позитивно оцењујући разматрање културне историје Срба (Путовође и смерови, 2009), као и студије Античка мисао о друштву (1995) и Средњовековна мисао о друштву (2002) Митровић посебно истиче Милосављевићеву студију Под/стицање слободе (2008) *,* нововековну историју социјалних идеја, за коју каже „да је најбоља студија урађена у нашој литератури из ове проблематике, аутор даје разуђену лепезу ликова, школа и праваца, који су се обликовали и идејно деловали од ренесансе, преко просветитељства и модерне, до савременостиУ прегледу нововековне историје социјалних идеја, под називом „Под/стицање слободе“ (2008), за коју кажем да је најбоља студија урађена у нашој литератури из ове проблематике, аутор даје разуђену лепезу ликова, школа и праваца, који су се обликовали и идејно деловали од ренесансе, преко просветитељства и модерне, до савремености.

И Гордана Стојић презентује широк спектар Милосављевићеве филозофско-социолошке мисли, и, попут Митровића, уз похвалчне речи о делу Љубинка Милосављевића, даје извесне примедбе које се тичу изостављања Маркса и Спенсера.

Бојан Јовановић расправља тему идентитета, пише о регионалном, националном и универзалном као различитим степенима општости у његовом стварању, и у резимеу, између осталог, саопштава: „...На примеру српских народних песама и на снову резултата до којих је дошао Љубинко Милосављевић у реконструкцији традиционалних моралних схватања, указује се на значај упамћених вредности које индивидуалном и колективном постојању дају неопходну духовну и етичку димензију“.

Србољуб С. Димитријевић нас „проводи“ кроз три кључне књиге професора Милосављевића које расправљају о српским интелектуалцима и националном питању, српском политичком и државном вођству, питању српског националног идентитета и перспективи српског народа и његове државе (*Путовође и смерови*, 2009; *Куда и како*, 2012. и *Виђења и слутње*, 2014). Димитријевић кроз „универзално, национално и завичајно“ указује на Милосављевићеву „бригу“за властити народ и ствари филозофије, као и шта треба да чини филозоф.

Слободан Антонић презентује веома убедљиву, али и узбудљиву и узнемирујућу „бригу“ и „слутњу“ Љубинка Милосављевића о „демонтажи“ и „нестајању“ српског народа, уопређујуће је са сличном судбином руског народа. Антонић, такође, расправља проблематику из више књига професора Милосављевића, како оних филозофско-социолошког карактера тако и књижевних и других списа. Антонић пише: „ Дело професора Милосављевића дубоко је промишљено и узнемирујуће. Оно је управо такво како одговорни српски интелектуалци данас морају да пишу. Милосављевић се не боји да иде против инерције „главног тока“, тог доминантног дискурса у домаћој друштвеној науци. Он се не плаши да застане и једним, готово одметничким дискурсом, наруши хипнотички бруј „евро-интеграцијског“ мантрања – звук који, вероватно, прати и ону легендарну колону леминга, у њиховом ходу ка ивици амбиса.

Професор Милосаваљевић се не устеже да призна да пати због глупости и наивности српског друштва, због чега сви постајемо лака жртва различитих демонских силница које струје преко наших простора (и кроз наше душе) – што је усуд који се не може завршити другачије до колективним, леминшким падом преко морске литице светске историје.

Иако је дело професора Милосављевића писано „побуњеничким диксурсом“, оно због академског и литерарног залеђа аутора, почива на озбиљним и зналачким анализама, на широкој литератури, те на релевантним научним увидима.

Дело професора Милосављевића значајан је допринос разумевању друштва у коме живимо, али и „читању“ наше цивилизације, као и допринос „херменеутици“ наше најновије историје. Њен писац стекао је довољно животног и научног искуства да се могао ухватити у коштац и са највећим темама“.

Вјекослав Л. Бутиган је свој рад посветио филозофско-социолошком погледу Милосављевића на нестајање Срба, износећи при томе убедљиве и поразне статистичке податке, а обрадио је и Милосављевићеве идеје о националном и културном обрасцу.

Урош Шуваковић је обрадио *Виђења и слутње –огледи о традицији, транзицији и и трагедији* и између осталог написао ово: „Све у свему, монографија професора др Љубинка Милосављевића представља изузетно дело у најмање три сегмента: он врши аналитичко-синтетичку спознају транзиционог друштва, посебно српског са великом научном прецизношћу, и поред тога што је вероватно из разлога методолошке опрезности у њен наслов уврстио реч „слутње“; језик којим се користи осим што је врло прецизан и у функцији научног закључивања је и истовремено књижевно леп, али и интелектуално једак; закључци су аргументовани и ангажовани, баш како треба да буде код истинских интелектуалаца“.

Петар Анђелковић, анализирајући Милосављевићево питање-књигу *Куда и како*, поред низа идеја и ставова која дели са професором патриотом, навео је и његов следећи цитат: „Србија не треба да чини ништа ни на сопствену штету, што иначе неретко чини. Најбоље је да гледа своја посла, свет око себе и свој народ у расејању, као што и он гледа у њу. И да сведочи истину, јер како је већ речено, само нас истина може препородити“. Срби немају разлога да се стиде истине, наш задатак је да сведочимо истину, да чувамо и јачамо свој национални дух.

Сузана Марковић Крстић изнела је идеје и погледе Љубинка Милосављевића на српско село у традиционалном и модерном контексту, на проблем депопулације и сенилизације, школства и просвете, у условима кад „*Село има све*: речицу, дивну пијаћу воду, улично осветљење – *само људи нема".*

Снежана Попић анализира аксиолошку димензију савремених глобалних друштвених токова, кроз радове страних и домаћих аутора с ослонцем на Милосављевићеве филозофске и социолошке поставке садржане у књигама: *Путовође и смерови* (2009) и *Куда и како* (2012).

Биљана Продовић Милојковић и Бојан Продовић су у свом раду обрадили важну област којом се професор Милосављевић веома одговорно бавио, а то је педагошка димензија, тј. систем вредности и васпитање младих из угла овог вредног и ангажованог ствараоца.

Иван Цветановић пише о књижевном стваралаштву Љубинка Милосављевића :*Скица за круг*, 1991; *Квадратни укрштај*,1997; *Повест о два Зигија*, 1999. и *Станишта идеја*, 2002.

На крају првог дела овог веома садржајног и занимљивог зборника налази се ***Библиографија радова*** Љубинка Милосављевића.

Други део Зборника под насловом ***Филозофско-социолошка разматрања: ауторски прилози***  садржи ауторске радове из области историје, историје социјалних теорија, филозофије, филозофије историје , социологије – области којима се бави и Љубинко Милосављевић. Овде можете прочитати веома садржајне и научно актуелне радове: Милоша Кнежевића, Срђана Љ. Шљукића, Горана Ружића и Јелене Божиловић, затим још један рад Јелене Н. Божиловић, те рад Драгољуба Б. Ђорђевића.

Др Момчило Суботић, научни саветник